PMIndiaData/PMIndiaSum huggingface dataset:
प्रधानमंत्री ने वित्‍तीय क्षेत्र के मुख्‍य कार्यकारी अधिकारियों के साथ गोलमेज बैठक की

प्रधानमंत्री श्री नरेन्द्र मोदी ने आज वित्‍तीय क्षेत्र के वरिष्‍ठ अमरीकी मुख्‍य कार्यकारी अधिकारियों (सीईओ) के साथ गोलमेज बैठक की अध्‍यक्षता की। इस बैठक में जे पी मोरगन के चेयरमैन, सीईओ और अध्‍यक्ष श्री जैमी डीमोन, ब्‍लैक स्‍टोन के चेयरमैन, सीईओ और सह-संस्‍थापक श्री स्‍टीव श्‍वार्जमैन, वारबर्ग पिंकस के को-सीईओ चार्ल्‍स काए, के. के. आर के को-चेयरमैन और को-सीईओ श्री हेनरी क्रेविस, जनरल अटलांटिक के सीईओ बिल फोर्ड, एआईजी इंश्‍योरेंस के अध्‍यक्ष और सीईओ श्री पीटर हैंगकॉक, टाइगर ग्‍लोबल के सह-संस्‍थापक और प्रबंधकीय साझेदार चेज कोलमैन तथा न्‍यूयॉर्क स्‍टेट कॉमन रिटायरमेंट फंड के मुख्‍य निवेश अधिकारी श्री विक्‍की फूलर उपस्थित थे। मुख्‍य कार्यकारी अधिकारियों ने प्रधानमंत्री द्वारा भारत में व्‍यवसाय करने में सुगमता लाने के लिए उठाए गए कदमों और बुनियादी ढांचा विकास तथा डिजिटल इंडिया को बढ़ावा देने सहित विभिन्‍न पहलों की सराहना की। मुख्‍य कार्यकारी अधिकारियों ने भारतीय स्‍टार्ट अप क्षेत्र में रूचि दिखाई और उद्यमिता उद्यम तथा नवीन शुरूआतों में निवेश करने की मंशा जाहिर की। मुख्‍य कार्यकारी अधिकारियों ने भारत में निवेश के बारे में कर निर्धारण और नौकरशाही की कुछ समस्‍याओं के बारे में बताया। भारत के विभिन्‍न क्षेत्रों में निवेश बढ़ाने के लिए प्रधानमंत्री ने अपने ‘’स्‍टार्ट अप इंडिया, स्‍टेंड अप इंडिया’’ की परिकल्‍पना रखी। उन्‍होंने कहा कि सार्वजनिक और निजी क्षेत्र के साथ ही वे निजी शुरूआत और उद्यमिता पर जोर दे रहे हैं, जिसका उल्‍लेख वे ‘’व्‍यक्तिगत क्षेत्र’’ के रूप में करते हैं। उन्‍होंने कहा कि स्‍टार्ट अप और नवाचार, सूचना तकनीकी क्रांति के केन्‍द्र रहे हैं। प्रधानमंत्री ने संतोष व्‍यक्‍त किया कि गोलमेज बैठक में सभी मुख्‍य कार्यकारी अधिकारियों ने न केवल भारत की संभावनाओं के बारे में बात की, बल्कि उनमें विश्‍वास भी जताया। उन्‍होंने पाया कि अधिकारियों ने अपनी चिंताओं को स्‍पष्‍ट रूप से रखा। प्रधानमंत्री ने पिछले 15 महीनों में हुई आर्थिक प्रगति को रेखांकित किया। उन्‍होंने कहा कि इस अवधि में भारत में विदेशी प्रत्‍यक्ष निवेश काफी बढ़ा है, जो विश्‍वभर में देखे जा रहे रूख के विपरीत है और इससे पता चलता है कि निवेशकों का भारत में विश्‍वास बढ़ा है। प्रधानमंत्री ने व्‍यवसाय करने में सुगमता के लिए राष्‍ट्रों को विश्‍व बैंक द्वारा दी गई रैंकिंग के बारे में भी बात की। उन्‍होंने कहा कि अब इस क्षेत्र के राष्‍ट्रों के बीच स्‍वस्‍थ प्रतिर्स्‍धा है। प्रधानमंत्री ने देश की एलपीजी सब्सिडी के लिए सीधे लाभ हस्‍तांतरण योजना के बारे में भी बताया, जो विश्‍व में सबसे बड़ी सीधे लाभ हस्‍तांतरण की योजना के रूप में उभरी है। प्रधानमंत्री ने बीमा, रेलवे और रक्षा जैसे क्षेत्रों में प्रत्‍यक्ष विदेशी निवेश की व्‍यवस्‍था में दी गई ढील के बारे में भी बताया। प्रधानमंत्री ने कृषि और स्‍वास्‍थ्‍य क्षेत्रों के लिए उत्‍पाद बीमा सहित कुछ उन विशेष क्षेत्रों के बारे में भी बताया जहां नवाचार की ढेरों संभावनाएं हैं। उन्‍होंने कहा कि रक्षा निर्माण, इलेक्‍ट्रोनिक उत्‍पाद निर्माण, नवीकरणीय ऊर्जा उपकरण, रेल और मैट्रो, स्‍वच्‍छ भारत और डिजिटल इंडिया ऐसे क्षेत्र हैं, जहां निवेश की अपार संभावनाएं हैं। उन्‍होंने कहा कि 2022 तक 50 मिलियन नये आवास बनाने, 600,000 लाख गांवों के लिए ब्रॉडबैंड कनेक्टिविटी, रेलवे क्षमता को दोगुना करना और 175 गिगावॉट की नवीकरणीय ऊर्जा पैदा करना उनकी सरकार के कुछ तय लक्ष्‍य हैं, जिनकी वजह से भारत में भारी निवेश के अवसर बढ़े हैं।
भारत और मॉलदीव के बीच कर संबंधी सूचनाओं के आदान-प्रदान पर समझौता

प्रधानमंत्री श्री नरेन्द्र मोदी की अध्यक्षता वाली केन्द्रीय कैबिनेट ने भारत और मॉलदीव के मध्य विभिन्न करों संबंधी सूचनाओं के आदान-प्रदान से जुड़े समझौते पर हस्ताक्षर और दृढ़ीकरण को अनुमति प्रदान कर दी। इस समझौते से दोनों देशों के बीच सूचनाओं के प्रभावी आदान-प्रदान को प्रोत्साहन मिलेगा जिससे कर चोरी और कर वंचन पर अंकुश लगेगा।
प्रधानमंत्री श्री नरेन्द्र मोदी 10 अगस्त को अंडमान और निकोबार द्वीप समूह के लिए सबमरीन केबल कनेक्टिविटी का उद्घाटन करेंगे

अंडमान और निकोबार द्वीप समूह के लिए हाई-स्पीड ब्रॉडबैंड कनेक्टिविटी चेन्नई-पोर्ट ब्लेयर और पोर्ट ब्लेयर एवं 7 द्वीपों के बीच समुद्र के भीतर लगभग 2300 किलोमीटर लंबी केबल ई-गवर्नेंस, पर्यटन और सूचना प्रौद्योगिकी को काफी बढ़ावा प्रधानमंत्री श्री नरेन्द्र मोदी 10 अगस्त, 2020 को वीडियो कॉन्फ्रेंसिंग के माध्यम से चेन्नई एवं पोर्ट ब्लेयर को जोड़ने वाली सबमरीन ऑप्टिकल फाइबर केबल (ओएफसी) का उद्घाटन करेंगे और राष्ट्र को समर्पित करेंगे। यह सबमरीन केबल पोर्ट ब्लेयर को स्वराज द्वीप (हैवलॉक), लिटल अंडमान, कार निकोबार, कामोर्टा, ग्रेट निकोबार, लॉन्ग आइलैंड और रंगट से भी जोड़ेगी। इससे भारत के अन्य हिस्सों की तरह अंडमान एंड निकोबार द्वीप समूह को भी तेज एवं अधिक भरोसेमंद मोबाइल और लैंडलाइन टेलीकॉम सेवाएं मिल पाएंगी। इस परियोजना की आधारशिला माननीय प्रधानमंत्री द्वारा 30 दिसंबर 2018 को पोर्ट ब्लेयर में रखी गई थी। उद्घाटन हो जाने के बाद सबमरीन ओएफसी लिंक चेन्नई एवं पोर्ट ब्लेयर के बीच 2 x 200 गीगाबाइट प्रति सेकेंड (जीबीपी) और पोर्ट ब्लेयर एवं अन्य द्वीपों के बीच 2 x 100 जीबीपी की बैंडविड्थ देगा। इन द्वीपों में भरोसेमंद, मजबूत एवं हाई-स्‍पीड वाली दूरसंचार और ब्रॉडबैंड सुविधाओं की उपलब्‍धता उपभोक्ताओं की दृष्टि के साथ-साथ रणनीतिक और गवर्नेंस उद्देश्‍यों से भी एक ऐतिहासिक उपलब्धि होगी। 4जी मोबाइल सेवाओं में भी उल्‍लेखनीय सुधार दिखाई देगा, जो अब तक उपग्रह के माध्यम से प्राप्‍त सीमित बैकहॉल बैंडविड्थ के कारण बाधित होती रही हैं। बेहतर दूरसंचार एवं ब्रॉडबैंड कनेक्टिविटी से द्वीपों में पर्यटन और रोजगार सृजन को बढ़ावा मिलेगा, जिससे अर्थव्यवस्था के विकास को नई गति मिलेगी तथा लोगों का जीवन स्तर सुधरेगा। बेहतर कनेक्टिविटी से टेलीमेडिसिन और टेली-एजुकेशन जैसी ई-गवर्नेंस सेवाएं मिलने में भी आसानी होगी। ई-कॉमर्स में अवसरों से छोटे उद्यमों को फायदा होगा, जबकि शिक्षण संस्थान ई-लर्निंग और ज्ञान को साझा करने में बैंडविड्थ की बढ़ी हुई उपलब्धता का उपयोग करेंगे। बिजनेस प्रोसेस आउटसोर्सिंग सेवाएं और अन्य मध्यम एवं बड़े उद्यम भी बेहतर कनेक्टिविटी से लाभान्वित होंगे। यह परियोजना संचार मंत्रालय के दूरसंचार विभाग के अधीनस्‍थ सार्वभौमिक सेवा दायित्व कोष (यूएसओएफ) के माध्यम से भारत सरकार द्वारा वित्त पोषित है। भारत संचार निगम लिमिटेड (बीएसएनएल) ने इस परियोजना को कार्यान्वित किया, जबकि टेलीकम्‍युनिकेशंस कंसल्टेंट्स इंडिया लिमिटेड (टीसीआईएल) तकनीकी सलाहकार है। तकरीबन 1224 करोड़ रुपये की लागत से लगभग 2300 किलोमीटर लंबी सबमरीन ओएफसी केबल बिछाई गई है और यह परियोजना समय पर पूरी हो गई है।
प्रधानमंत्री ने कोपेनहेगन में भारत-डेनमार्क व्यापार मंच में भाग लिया

प्रधानमंत्री श्री नरेन्द्र मोदी ने डेनमार्क की प्रधानमंत्री महामहिम सुश्री मेटे फ्रेडरिकसन और डेनमार्क के राजकुमार एच.आर.एच. फ्रेडरिक के साथ संयुक्त रूप से डेनमार्क उद्योग परिसंघ में आयोजित भारत-डेनमार्क व्यापार मंच में भाग लिया। प्रधानमंत्री ने दोनों अर्थव्यवस्थाओं के पूरक कौशल पर जोर दिया और डेनमार्क की कंपनियों को हरित प्रौद्योगिकियों, कोल्ड चेन, कचरे से सम्पत्ति निर्माण, शिपिंग और बंदरगाह जैसे क्षेत्रों में भारत में मौजूद अपार संभावनाओं का लाभ उठाने के लिए आमंत्रित किया। उन्होंने भारत के व्यापार अनुकूल दृष्टिकोण पर प्रकाश डाला और दोनों पक्षों के व्यापारिक समुदायों को सहयोग के अवसरों का पता लगाने के लिए प्रोत्साहित किया। प्रधानमंत्री फ्रेडरिकसन ने दोनों देशों के बीच एक सेतु बनाने में व्यापारिक समुदायों की भूमिका पर प्रकाश डाला। इस आयोजन में दोनों देशों के व्यवसायियों की भागीदारी निम्न क्षेत्रों में देखी गई: हरित प्रौद्योगिकी, नवाचार और डिजिटलीकरण ऊर्जा स्वतंत्रता और नवीकरणीय ऊर्जा जल, पर्यावरण और कृषि अवसंरचना, परिवहन और सेवाएं व्यापार मंच में उद्योग जगत के निम्नलिखित प्रतिनिधियों ने भाग लिया: भारतीय व्यापार प्रतिनिधिमंडल: श्री संजीव बजाज, अध्यक्ष और एमडी, बजाज फिनसर्व लिमिटेड श्री बाबा एन कल्याणी, अध्यक्ष और एमडी, भारत फोर्ज श्री महेंद्र सिंघी, एमडी और सीईओ, डालमिया सीमेंट (भारत) लिमिटेड श्री रिजवान सूमर, सीईओ और एमडी, हिंदुस्तान पोर्ट्स प्राइवेट लिमिटेड श्री दर्शन हीरानंदानी, अध्यक्ष, हीरानंदानी समूह श्री पुनीत चटवाल, एमडी और सीईओ, इंडियन होटल्स कंपनी लिमिटेड श्री दीपक बागला, सीईओ और एमडी, इन्वेस्ट इंडिया श्री रितेश अग्रवाल, संस्थापक और सीईओ, ओयो रूम्स श्री सलिल सिंघल, चेयरमैन एमेरिटस, पीआई इंडस्ट्रीज लिमिटेड श्री सुमंत सिन्हा, अध्यक्ष और एमडी, रिन्यू पावर श्री दिनेश खारा, अध्यक्ष, भारतीय स्टेट बैंक श्री सी पी गुरनानी, एमडी और सीईओ, टेक महिंद्रा लिमिटेड श्री तुलसी तांती, सुजलॉन एनर्जी लिमिटेड डेनिश व्यापार प्रतिनिधिमंडल: नील्स एज कजोर, मालिक, एवीके पीटर पल्लीशोज, सीईओ, बैत्रो सीज़ टी हार्ट, सीईओ, कार्ल्सबर्ग जैकब बरुएल पॉल्सन, मैनेजिंग पार्टनर, कोपेनहेगन इंफ्रास्ट्रक्चर पार्टनर्स जुक्का पर्टोला, अध्यक्ष, सीओडब्ल्यूआई और सीमेंस विंड पावर जोर्गन मैड्स क्लॉसन, मालिक, डैनफॉस थॉमस प्लेनबोर्ग, अध्यक्ष, डीएसवी किम वेजल्बी हैनसेन, सीईओ, एफओएसएस जेन्स मोबर्ग, अध्यक्ष, ग्रंडफोस रोलैंड बान, सीईओ, हल्दोर टॉपसे लार्स पीटरसन, सीईओ, हेम्पेल नील्स समेडगार्ड, अध्यक्ष, आईएसएस ओलिवियर फोंटन, सीईओ, एल एम विंड पावर ब्लेड्स जेन्स-पीटर शाऊल, सीईओ, रैम्बोल जेन्स बिर्गर्सन, सीईओ, रॉकवूल मैड्स निपर, सीईओ, ओर्स्टेड
प्रधानमंत्री ने श्री एम. वेंकैया नायडू का सदन के सभापति के तौर पर स्वागत किया

प्रधानमंत्री श्री नरेन्द्र मोदी ने आज राज्यसभा के सदस्यों के साथ मिलकर श्री एम. वेंकैया नायडू का सदन के सभापति के तौर पर स्वागत किया। प्रधानमंत्री ने अपने वक्तव्य की शुरूआत 11 अगस्त के उस दिन को याद करते हुए की जिस दिन स्वतंत्रता संग्राम के युवा क्रांतिकारी श्री खुदीराम बोस को अंग्रेजो ने फांसी पर चढ़ा दिया था। उन्होंने कहा कि यह घटना हमें उन शहीदों का बलिदान याद कराती है, जो आजादी के लिए लड़े, और उस परिप्रेक्ष्य में हम सबका दायित्व कितना बढ़ जाता है। प्रधानमंत्री ने कहा कि श्री वेंकैया नायडू पहले ऐसे उपराष्ट्रपति हैं जिन्होंने स्वतंत्र भारत में जन्म लिया। श्री नायडू के पास काफी लंबा अनुभव है, और वह संसदीय प्रक्रियाओं की बारीकियों से भली-भांति परिचित हैं। श्री वेंकैया नायडू से अपने लंबे जुड़ाव को याद करते हुए प्रधानमंत्री ने कहा कि श्री नायडू ग्रामीण क्षेत्रों, गरीबों एवं किसानों की जरूरतों को लेकर हमेशा संवेदनशील रहे हैं। इन मुद्दों पर उनकी जानकारी अत्यधिक मूल्यवान है। प्रधानमंत्री ने कहा कि आज भारत में शीर्ष संवैधानिक पदों पर ऐसे लोग बैठे हैं जिनकी पृष्ठभूमि सामान्य परिवार और ग्रामीण परिवेश वाली है, यह भारतीय लोकतंत्र की परिपक्वता और भारतीय संविधान की ताकत को दर्शाता है।
अमेरिका के रक्षा मंत्री जेम्स मैटिस ने प्रधानमंत्री से मुलाकात की

अमेरिका के रक्षा मंत्री यानी सेक्रेटरी ऑफ डिफेंस जेम्‍स मैटिस ने आज दोपहर प्रधानमंत्री श्री नरेन्‍द्र मोदी से मुलाकात की। प्रधानमंत्री ने इसी साल जून में संयुक्त राज्य अमेरिका की अपनी यात्रा के दौरान राष्ट्रपति ट्रम्प के साथ अपनी विस्तृत, स्पष्ट एवं उपयोगी चर्चा को याद किया। दोनों पक्षों ने अपनी मजबूत सामरिक साझेदारी को आगे और विकसित करने के लिए उनके संकल्प की पुष्टि की। मैटिस ने प्रधानमंत्री को द्विपक्षीय एजेंडे को आगे बढ़ाने और उस यात्रा के दौरान लिए गए निर्णयों को लागू करने में हुई प्रगति पर जानकारी दी। उन्होंने शांति, स्थिरता एवं आतंकवाद से मुकाबले के लिए साझा प्राथमिकताओं में सुधार लाने और क्षेत्रीय एवं वैश्विक स्तर पर सहयोग बढ़ाने पर भी चर्चा की। प्रधानमंत्री ने आपसी मामलों के क्षेत्रीय एवं वैश्विक मुद्दों पर दोनों देशों के बीच करीबी संबंध की भी सराहना की।
फ्रांस की रक्षा मंत्री ने प्रधानमंत्री से भेंट की

फ्रांस की रक्षा मंत्री श्रीमती फ्लोरेंस पारली ने आज नई दिल्‍ली में प्रधानमंत्री श्री नरेन्‍द्र मोदी से मुलाकात की। श्रीमती पारली ने प्रधानमंत्री को रक्षा क्षेत्र में द्वपक्षीय सहयोग की गतिविधियों से अवगत कराया। इस अवसर पर प्रधानमंत्री ने कहा कि रक्षा क्षेत्र में सहयोग भारत और फ्रांस की सामरिक भागीदारी के महत्‍वपूर्ण स्‍तंभों में से एक है। उन्‍होंने रक्षा विनिर्माण और संयुक्‍त अनुसंधान तथा विकास के क्षेत्र में ‘मेक इन इंडिया’ फ्रेमवर्क के अंतर्गत अधिक सहयोग की आवश्‍यकता पर बल दिया । दोनों नेताओं ने आपसी हित से संबंधित क्षेत्रीय और वैश्विक मुद्दों पर भी विचार-विमर्श किया। प्रधानमंत्री ने कहा कि वे भारत में राष्‍ट्रपति मैक्रोन का स्‍वागत करने के लिए तत्‍पर हैं।
प्रधानमंत्री रोजगार मेले के तहत 22 नवंबर को नवनियुक्त आवेदकों को लगभग 71,000 नियुक्ति पत्र प्रदान करेंगे

प्रधानमंत्री श्री नरेन्द्र मोदी रोजगार मेले के तहत 22 नवंबर को प्रात: 10:30 बजे वीडियो कॉन्फ्रेंसिंग के माध्यम से लगभग 71,000 नवनियुक्त आवेदकों को नियुक्ति पत्र प्रदान करेंगे। प्रधानमंत्री इस अवसर पर इन नवनियुक्त व्‍यक्तियों को संबोधित भी करेंगे। रोजगार मेला रोजगार सृजन के लिए सर्वोच्च प्राथमिकता देने की प्रधानमंत्री की प्रतिबद्धता को पूरा करने की दिशा में एक कदम है। रोजगार मेले से आगे रोजगार का सृजन करने और युवाओं को उनके सशक्तिकरण तथा प्रत्‍यक्ष रूप से राष्ट्रीय विकास में भागीदारी करने के लिए सार्थक अवसर उपलब्‍ध कराने के लिए एक उत्प्रेरक के रूप में काम करने की उम्मीद है। इससे पहले रोजगार मेले के तहत अक्टूबर में 75,000 से अधिक नवनियुक्त लोगों को नियुक्ति पत्र सौंपे गए थे। नवनियुक्त व्‍यक्तियों को नियुक्ति पत्रों की भौतिक प्रतियां देश के 45 स्थानों पर (गुजरात और हिमाचल प्रदेश को छोड़कर) सौंपी जाएंगी। पहले भर्ती किए गए पदों की श्रेणियों के अलावा शिक्षक, व्याख्याता, नर्स, नर्सिंग ऑफिसर, डॉक्टर, फार्मासिस्ट, रेडियोग्राफर और अन्य तकनीकी तथा पैरामेडिकल पदों पर भी भर्ती की जा रही हैं। गृह मंत्रालय द्वारा भी विभिन्‍न केंद्रीय सशस्त्र पुलिस बलों (सीएपीएफ) में बड़ी संख्या में पदों की भर्ती की जा रही हैं। प्रधानमंत्री कर्मयोगी प्रारंभ मॉड्यूल का भी शुभारंभ करेंगे। यह मॉड्यूल विभिन्न सरकारी विभागों में सभी नए नियुक्तियों के लिए एक ऑनलाइन ओरिएंटेशन पाठ्यक्रम है। इस पाठ्यक्रम में सरकारी कर्मचारियों के लिए आचार संहिता, कार्यस्थल में नैतिकता और अखंडता, मानव संसाधन नीतियां तथा अन्य लाभ और भत्ते शामिल होंगे जो उन्हें नीतियों के अनुकूल बनाने और नई भूमिकाओं में आसानी से बदलाव करने में मदद करेंगे। उन्हें अपने ज्ञान, कौशल और क्षमताओं को बढ़ाने के लिए igotkarmayogi.gov.in प्लेटफॉर्म पर अन्य पाठ्यक्रमों का पता लगाने का भी अवसर प्राप्‍त होगा।
केन्द्रीय मंत्रिमंडल ने भारत और सिंगापुर के बीच फिन टैक पर एक संयुक्त कार्य समूह गठित करने के लिए समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने भारत और सिंगापुर के बीच फिन टैक पर संयुक्त कार्य समूह (जेडब्ल्यूजी) गठित करने पर जून, 2018 में हस्ताक्षर किए गए समझौता ज्ञापन को पूर्व प्रभाव से अपनी मंजूरी दे दी है। लाभः भारत और सिंगापुर के बीच फिन टैक पर संयुक्त कार्य समूह का गठन दोनों देशों के बीच फिन टैक के क्षेत्र में सहयोग के लिए किया गया है। भारत और सिंगापुर के बीच सहयोग से दोनों देशों को एप्लीकेशन प्रोग्रामिंग इंटरफेसेज (एपीआई), रेग्यूलेटरी सैंडबॉक्स, भुगतान में सुरक्षा और डिजिटल नगद प्रवाह, इलैक्ट्रॉनिक हस्तांतर के लिए रुपे-नेटवर्क (एनईटीएस) के समेकन, यूपीआई फास्ट पेमेंट लिंक, आसियान क्षेत्र में आधार स्टैक और ई-केवाईसी तथा नियमों में सहयोग, वित्तीय बाजारों और बीमा क्षेत्र तथा सैंडबॉक्स मॉडलों के लिए समाधानों के विकास के क्षेत्र में उत्कृष्टता हासिल करने में लाभ मिलेगा। जेडब्ल्यूजी का क्षेत्र और कार्य सीमाएं: 1. सर्वश्रेष्ठ कार्यप्रणाली का आदान-प्रदान सर्वश्रेष्ठ कार्यप्रणालियों के आदान-प्रदान के साथ नियामक संपर्क में सुधार के लिए फिन टैक से जुड़ी नीतियों और नियामकों पर अनुभवों के आदान-प्रदान को बढ़ावा; फिन टैक फॉर्मों और परिसंपत्तियों द्वारा बिना किसी भेदभाव के आकड़ों के इस्तेमाल से जुड़े मानकों को तैयार करने को प्रोत्साहन। साइबर सुरक्षा, वित्तीय जालसाझी के आस-पास दुनिया में उत्पन्न नए खतरों सहित नियामक संस्थानों में उपयुक्त अधिकारियों में क्षमता निर्माण की शुरूआत। 2. सहयोग को बढ़ावा भारत और सिंगापुर में वित्तीय टेक्नोलॉजी उद्योग के बीच सहयोग को बढ़ावा देने के लिए फिन टैक क्षेत्र में फॉर्मों के बीच सहयोग को बढ़ावा; व्यावसायिक/वित्तीय क्षेत्र के लिए फिन टैक समाधान के विकास को बढ़ावा; दोनों देशों की उपयुक्त नीतियों के अनुरूप, फिन टैक में सिंगापुर और भारत के बीच उद्यमिता/स्टार्ट-अप प्रतिभा के सहयोग को प्रोत्साहन। 3. अंतर्राष्ट्रीय मानकों का विकास (ए) एप्लीकेशन प्रोग्रामिंग इंटरफेसेज (एपीआई) एंड स्टैंडर्ड के अंतर्राष्ट्रीय संस्करण के गठन को प्रोत्साहन, जो भारत और सिंगापुर में सार्वजनिक प्रणाली में तैयार एपीआई के साथ अंतर संचालनहै। डिजिटल पहचान का इस्तेमाल कर रहे निवासियों के सीमा-पार सत्यापन और इलैक्ट्रॉनिक नो-योर-कस्टमर (ई-केवाईसी) को समक्ष बनाना; एकीकृत भुगतान इंटरफेस (डीपीआई) और तेजी से तथा सुरक्षित हस्तांतरण (फास्ट) डिजिटल फंड हस्तांतरण मंचों के बीच भुगतान संपर्क-सहयोग को समक्ष बनाना। भारतीय राष्ट्रीय भुगतान निगम (एनपीसीआई) और इलैक्ट्रॉनिक हस्तांतरण नेटवर्क (एनईटीएस) भुगतान नेटवर्कों के बीच संपर्कों के जरिएरुपे क्रेडिट/डेविड कार्डों पर क्रॉस लर्निंग को समक्ष बनाना; डीपीआई और त्वरित प्रतिक्रिया (क्यूआर) कोड आधारित भुगतान स्वीकृति को समक्ष बनाना; और ई-हस्ताक्षर, एक्रॉस बोर्डर्स के जरिए डिजिटल हस्ताक्षर के इस्तेमाल को समक्ष बनाना। (बी) भारत और सिंगापुर के बीच निम्न क्षेत्रों में सहयोग को प्रोत्साहनः डिजिटल शासन; वित्त्तीय समावेशन; और आसियान फिनेंशियल इनोवेशन नेटवर्क (एएफआईएन) एजेंडा में सहभागिता।
प्रधानमंत्री ने कोविड संक्रमित डॉ. फारूख अब्‍दुल्‍ला के जल्‍द स्‍वस्‍थ होने की कामना की

प्रधानमंत्री श्री नरेन्‍द्र मोदी ने जम्‍मू-कश्‍मीर के पूर्व मुख्‍यमंत्री डॉ. फारूख अब्‍दुल्‍ला के जल्‍द स्‍वस्‍थ होने की कामना की है। डॉ. अब्‍दुल्‍ला कोविड संक्रमित हैं। प्रधानमंत्री ने एक ट्वीट में कहा, “डॉ. फारूख अब्‍दुल्‍ला जी के बेहतर स्‍वास्‍थ्‍य और उनके जल्‍द स्‍वस्‍थ होने की प्रार्थना कर रहा हूं। आपके और पूरे परिवार के भी बेहतर स्‍वास्‍थ्‍य के लिए कामना कर रहा हूं @उमर अब्‍दुल्‍ला।’’
केंद्रीय मंत्रिमंडल ने हैदराबाद में सीआईआरडीएपी केंद्र की स्थापना के लिए समझौते पर हस्ताक्षर की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने ग्रामीण विकास मंत्रालय और एशिया एवं प्रशांत क्षेत्र एकीकृत ग्रामीण विकास केंद्र (सीआईआरडीएपी) के बीच हैदराबाद स्थित राष्ट्रीय ग्रामीण विकास एवं पंचायती राज संस्थान (एनआईआरडीएंडपीआर) में सीआईआरडीएपी के केंद्र की स्थापना के लिए समझौते को अपनी मंजूरी दे दी है। एनआईआरडीएंडपीआर परिसर में सीआईआरडीएपी केंद्र से एनआईआरडीएंडपीआर को ग्रामीण विकास कार्यक्रमों में विशेषज्ञता रखने वाले संगठनों के साथ नेटवर्किंग के प्रत्यक्ष ज्ञान का लाभ मिलेगा, जो बदले में एनआईआरडीएंडपीआर के लिए संस्थागत ज्ञान के भंडार का निर्माण करने में मदद करेगा। यह केंद्र सीआईआरडीएपी सदस्य देशों (सीएमसी) में अन्य मंत्रालयों/संस्थानों के साथ संबंधों के माध्यम से एनआईआरडीएंडपीआर को इस क्षेत्र में अपनी हैसियत बढ़ाने में मदद करेगा। एनआईआरडीएंडपीआर के फैकल्टी और मंत्रालय के अधिकारी एक दूसरे के यहां की यात्रा के जरिए सीएमसी के सर्वोत्तम अभ्यासों से लाभान्वित होंगे। केंद्र का काम एकीकृत ग्रामीण विकास विशेषकर सीएससी के सदस्य देशों में गरीबी उन्मूलन के कार्यक्रमों के कार्यान्वयन पर ध्यान देना है। पृष्ठभूमि सीआईआरडीएपी एक क्षेत्रीय अंतर-सरकारी एवं स्वायत्त संस्थान है। यह एशिया प्रशांत क्षेत्र के देशों की पहल पर संयुक्त राष्ट्र के खाद्य एवं कृषि संगठन (एफएओ) तथा संयुक्त राष्ट्र की दूसरी संस्थाओं एवं दानदाताओं के सहयोग से 1979 में अस्तित्व में आया। भारत इस संगठन के प्रमुख संस्थापक सदस्यों में से एक है। इसका मुख्यालय बांग्लादेश के ढाका में है। सीआईआरडीएपी का उद्देश्य क्षेत्रीय सहयोग को बढ़ावा देना और अनुसंधान क्रिया, प्रशिक्षण, सूचना प्रसार आदि के जरिए एकीकृत ग्रामीण विकास को आगे बढ़ाकर अपने सदस्य देशों के लिए एक सेवारत संस्था के रूप में काम करना है। सीआईआरडीएपी का इंडोनेशिया के जकार्ता में एक उप-क्षेत्रीय कार्यालय है। दक्षिण पूर्व एशिया (एसओसीएसईए) में सीआईआरडीएपी का यह उप-क्षेत्रीय कार्यालय इंडोनेशिया के जकार्ता में 1997 को स्थापित किया गया। इसका उद्देश्य दक्षिण पूर्व एशियाई क्षेत्र से संबंधित प्रशिक्षण अनुसंधान और पायलट परियोजना का संचालन करने के लिए सीआईआरडीएपी के सद्स्यों और इसके स्रोतों की संख्या के विस्तार में मदद करना और उन्हें बढ़ाना था। एशिया प्रशांत क्षेत्र में 46 देश हैं, इसलिए सीआईआरडीएपी में विस्तार की विस्तृत क्षमता है, इसके लिए उन्हें सीआईआरडीएपी केंद्रों की मदद की आवश्यकता होगी।
प्रधानमंत्री ने पुरूषो की ट्रिपल जंप स्पर्धा में स्वर्ण पदक जीतने पर अरपिंदर सिंह को बधाई दी

प्रधानमंत्री श्री नरेन्द्र मोदी ने इंडोनेशिया के जकार्ता-प्लैमबैंग में चल रहे 18वें एशियाई खेलो में पुरूषो की ट्रिपल जंप स्पर्धा में स्वर्ण पदक जीतने पर अरपिंदर सिंह को बधाई दी है। अपने बधाई संदेश में प्रधानमंत्री श्री नरेन्द्र मोदी ने कहा कि “प्रतिभावान और परिश्रमी अरपिंदर सिंह ने पुरूषो की ट्रिपल जंप स्पर्धा में स्वर्ण पदक सुनिश्चित किया।अरपिंदर सिंह के प्रदर्शन से हर भारतीय प्रसन्न है।“
मंत्रिमंडल ने युवा मामलों में सहयोग के लिए भारत और ताजिकिस्तान के बीच समझौता-ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने युवा मामलों में सहयोग के लिए भारत और ताजिकिस्तान के बीच समझौता-ज्ञापन को मंजूरी दे दी है। युवा मामलों में सहयोग को प्रोत्साहन देने के संबंध में भारत और ताजिकिस्तान के बीच एक समझौता-ज्ञापन पर दोनों देशों ने 8 अक्टूबर, 2018 को दुशाम्बे में हस्ताक्षर किए थे। युवा मामलों एवं खेल, भारत सरकार के लिए ताजिकिस्तान में भारत के राजदूत श्री सोमनाथ घोष और ताजिकिस्तान गणराज्य के युवा एवं खेल मामलों की समिति के अध्यक्ष श्री अब्दुल्लोजोदा अहतम रुस्तम ने समझौता ज्ञापन पर हस्ताक्षर किए थे। समझौता-ज्ञापन 5 वर्ष की अवधि के लिए वैध होगा। युवा मामलों में सहयोग के क्षेत्रों में युवाओं, युवा संगठनों के प्रतिनिधियों और युवा नीति निर्माण मे संलग्न सरकारी अधिकारियों के आदान-प्रदान सहित दोनों देशों में युवा मामलों पर आयोजित होने वाले अंतर्राष्ट्रीय सम्मेलनों और संगोष्ठियों के लिए निमंत्रण, मुद्रित सामग्रियों, फिल्मों, अनुभवों, युवा मामलों पर शोध एवं अन्य सूचनाओं के आदान-प्रदान, युवा कैम्पों, युवा उत्सवों और दोनों देशों में आयोजित होने वाले अन्य युवा कार्यक्रम शामिल हैं। इनके अलावा दोनों देशों के नियमों के अनुरूप संयुक्त रूप से स्वीकृत युवा मामलों पर सहयोगी गतिविधियां भी इसके दायरे में रखी गई हैं। समझौता-ज्ञापन का उद्देश्य ताजिकिस्तान के साथ युवा मामलों पर सहयोग को प्रोत्साहित करना और उसे मजबूत बनाना है। इसके लिए दोनों पक्षों द्वारा आयोजित कार्यक्रमों और गतिविधियों में हिस्सा लेना, सूचना और जानकारी को साझा करना तथा युवाओं का आदान-प्रदान करना भी शामिल किया गया है। लाभः इस समझौते से युवा मामलों के क्षेत्र में आदान-प्रदान कार्यक्रमों के लिए सुविधा होगी, जिससे युवाओं में विचारों, मूल्यों और संस्कृति के आदान-प्रदान को प्रोत्साहन देने में मदद मिलेगी तथा भारत और ताजिकिस्तान के बीच दोस्ताना रिश्ते मजबूत होंगे। दोनों देशों के बीच इस तरह के द्विपक्षीय आदान-प्रदान कार्यक्रमों से जो लाभ होंगे, उनसे जाति, धर्म और लिंग से इतर सभी युवाओं को समान रूप से लाभ मिलेगा। इससे युवाओं में अंतर्राष्ट्रीय समझ विकसित होगी और वे युवा मामलों के क्षेत्र में अपने ज्ञान और विशेषता को बढ़ा सकेंगे।
प्रधानमंत्री ने जम्मू एवं कश्मीर में आतंकी हमले में सुरक्षा कर्मियों की  मृत्यु पर दुख व्यक्त किया

प्रधानमंत्री श्री नरेन्द्र मोदी ने जम्मू एवं कश्मीर में आतंकी हमले में सुरक्षा कर्मियों की मृत्यु पर गहरा दुख व्यक्त किया है। उन्होंने इस घटना का विवरण तलब किया है। एक ट्वीट में प्रधानमंत्री कार्यालय ने कहा हैः “प्रधानमंत्री श्री नरेन्द्र मोदी ने जम्मू एवं कश्मीर में हुये आतंकी हमले की पूरी जानकारी मांगी है। उन्होंने उन सुरक्षा कर्मियों के परिवारवालों के प्रति संवेदना व्यक्त की है, जो इस हमले में शहीद हो गये हैं।”
प्रधानमंत्री ने ब्रह्मा कुमारीज़ परिवार के 80वीं वर्षगांठ समारोह के अवसर पर वीडियो कॉन्‍फ्रेंसिंग के जरिए संबोधित किया

प्रधानमंत्री श्री नरेंद्र मोदी ने ब्रह्मा कुमारीज़ परिवार के 80वीं वर्षगांठ समारोह के अवसर पर वीडियो कॉन्‍फ्रेंसिंग के जरिए आज समारोह को संबोधित किया। प्रधानमंत्री श्री नरेंद्र मोदी ने प्रजापिता ब्रह्मा कुमारीज़ ईश्वरीय विश्वविद्यालय केभारत और विदेश के प्रतिनिधियों का अंतर्राष्‍ट्रीय सम्‍मेलन एवं सांस्‍कृति उत्‍सव में स्‍वागत करते हुएप्रजापिता ब्रह्मा कुमारीज़ ईश्वरीय विश्वविद्यालय के संस्‍थापक दादा लेखराज का अभिवंदन किया। उन्‍होंने दादी जनक जी, कोसच्‍ची कर्म योगी की संज्ञा देते हुए उनकी प्रशंसा की, जो 100 वर्ष की आयु में भी समाज की सेवा में अनवरत रूप से कार्यरत हैं। प्रधानमंत्री ने सौर ऊर्जा सहित अनेक क्षेत्रों में ब्रह्मा कुमारीज़ संस्‍था द्वारा किये गये कार्यों को सराहा। उन्‍होंने भ्रष्‍टाचार समाप्‍त करने के लिए डिजिटल लेन-देन के विस्‍तार का आह्वान किया। प्रधानमंत्री ने स्‍वच्‍छ भारत और एलईडी प्रकाश व्‍यवस्‍था जैसे उद्देश्‍यों पर भी अपने विचार रखें और इनके लाभों के बारे में बताया।
प्रधानमंत्री ने ‘हाइपरसोनिक टेस्ट डिमॉन्स्ट्रेशन व्हीकल’ की सफल उड़ान के लिए डीआरडीओ को बधाई दी

प्रधानमंत्री श्री नरेन्‍द्र मोदी ने ‘हाइपरसोनिक टेस्ट डिमॉन्स्ट्रेशन व्हीकल’ की सफल उड़ान के लिए रक्षा अनुसंधान और विकास संगठन (डीआरडीओ) को बधाई दी है। प्रधानमंत्री ने एक ट्वीट में लिखा, ‘‘आज हाइपरसोनिक टेस्ट डिमॉन्स्ट्रेशन व्हीकल की सफल उड़ान के लिए डीआरडीओ को बधाई। हमारे वैज्ञानिकों द्वारा विकसित स्क्रैमजेट इंजन ने उड़ान को ध्वनि की गति से भी 6 गुना गति प्राप्त करने में मदद की! ऐसे बहुत कम देश हैं जिनके पास आज इस तरह की अद्भुत क्षमता है।’’
प्रधानमंत्री ने फिनलैंड के प्रधानमंत्री को बधाई दी

प्रधानमंत्री श्री नरेन्द्र मोदी ने फिनलैंड गणराज्य के प्रधानमंत्री महामहिम श्री जुहा सिपिला को उनकी चुनाव में जीत और फिनलैंड गणराज्य का प्रधानमंत्री चुने जाने पर बधाई दी है। प्रधानमंत्री के पत्र का मूल पाठ इस प्रकार है:- “कृपया चुनाव में आपकी जीत और फिनलैंड गणराज्य के प्रधानमंत्री चुने जाने पर मेरी हार्दिक बधाई स्वीकार करें। दोनों देश के बीच लोकतंत्र और स्वतंत्रता के साझे मूल्यों पर आधारित मैत्रीपूर्ण और सौहार्दपूर्ण संबंध रहे हैं। मैं द्विपक्षीय संबंधों को और मजबूत बनाने के लिए आप के साथ काम करने के लिए उत्सुक हूं। आपके व्यक्तिगत स्वास्थ्य और सुख समृद्धि और फिनलैंड की मैत्रीपूर्ण जनता की प्रगति और समृद्धि के लिए मैं अपनी शुभकामनाएं देता हूं। मैं आपके सभी प्रयासों की सफलता की कामना करता हूं क्योंकि आप फिनलैंड नेतृत्व की अपनी यात्रा का शुभारंभ कर रहे हैं।”